Tiener in hof oor naakfoto’s op juffrou se tafelŉ Matriekleerling van Hoërskool Jeugland in Kempton Park, het Woensdag in die hof verskyn nadat hy glo by die skool ingebreek het en naakfoto’s van homself op ŉ onderwyseres se tafel gelos het, het Beeld Donderdag berig. Die 18-jarige leerling het na bewering in September by die skool ingebreek. Hy is Dinsdag in hegtenis geneem en op borgtog vrygelaat. Hy het in die Kempton Parkse landdroshof verskyn op ŉ aanklag van inbraak. ’n Klag van crimen injuria wat glo met die naakfoto’s verband hou, is by die klagstaat gevoeg. Dit is onbekend of enigiets tydens die inbraak by die skool gesteel is. Landdros Prince Manyathi het die verhoor tot volgende maand uitgestel vir verdere ondersoek. André Swanepoel, die seun se prokureur, het bevestig dat sy kliënt Donderdag voortgaan met sy matriekeksamen. – SAPA